แวะเข้ามาร้านนี้โดยบังเอิญ เนื่องจากวันที่ไปกะว่าจะไปที่ร้านขึ้นชื่อของลพบุรีอีกสักรอบ แต่ร้านดันปิดเสียก่อน เปิดวงในขึ้นมาหาก็เจอะเข้ากับคำแนะนำของร้านนี้พอดี

ร้านแสงสว่างตั้งอยู่ในซอย ไม่มีที่จอดรถ จำเป็นต้องจอดที่ซอยด้านนอก และเดินเข้าไปอีกนิดหน่อยถึงจะเห็นตัวร้าน ใครมาครั้งแรกอาจจะมึนๆ เหมือนเราสักหน่อย แนะนำว่ากดแมพจากวงในขึ้นกูเกิ้ล แล้วใช้โหมดนำทางหาได้เลย ขับรถตามที่กูเกิ้ลบอก พิกัดตรงอยู่

สิ่งแรกที่แปลกใจคือบรรยากาศร้าน เนื่องจากมาเป็นลูกค้ากลุ่มแรก ร้านจึงโล่งไม่มีคน แต่ฝั่งหนึ่งถูกจองจนเต็มหมดแล้ว (มีกลุ่มทัวร์พนักงานมาลงตอนกำลังจะกลับพอดี) ต่อมาที่ทำให้แปลกใจคือ เมนูเล่มหนามาก! มีรูปแนบทุกเมนูชัดเจน ดูรูปกันเพลินเปิดกันสนุก อาหารเองก็หลากหลายมากตามความหนาเมนู แต่วันนี้ที่เลือกสั่งเป็นของพื้นๆ เพราะกลัวว่าจะไม่อร่อยกัน (เสียดายที่ไม่ได้สั่งซีฟู้ด)

อาหารที่มาเป็นอย่างแรกคือผัดผักรวมมิตร รสอ่อนๆ นะ ไม่ได้ผัดแบบนิ่ม ผักยังกรอบอยู่ โดยรวมคือเฉยๆ เหมือนผัดผักทั่วไป แต่ที่สั่งมาเพราะกลัวอย่างอื่นไม่อร่อย

ต่อมาคือต้มยำรวมมิตรน้ำข้น ปลาค่อนข้างสด รวมถึงกุ้งด้วย น้ำต้มยำรสชาติมาตรฐาน น้ำร้อนกำลังดี ไม่มีรสไหนที่โดดเกินไป รวมๆ ก็ดีอยู่ แต่ไม่ว้าว

จานเด็ดมื้อนี้คือ ยำถั่วพลู อร่อยถูกปากเรามาก ยำมาแบบโบราณ รสชาติกลมกล่อม หอมเครื่องที่ใส่มา ที่สำคัญคือ กุ้งกับปลาหมึกสดมาก!! นี่ลพบุรีหรือนี่? อดอุทานไม่ได้ เพราะกุ้งเด้งแบบสด เนื้อหวาน ตัวใหญ่ แอบกรอบนิดๆ ส่วนปลาหมึกนุ่มหนึบ ไม่เหนียว ไม่คาว เคี้ยวง่ายด้วย

ยำผักบุ้งกรอบคือจานต่อมา เราชอบตัวผักบุ้งกรอบนะ คือไม่อมน้ำมัน กรอบกำลังดี ชิ้นไม่ได้ใหญ่เป็นแพจนทานลำบาก แต่ที่ไม่ชอบคือน้ำยำ เราติดยำผักบุ้งกรอบที่เป็นน้ำยำแบบพริกเผากะทิมากกว่า แต่น้ำยำที่มาคู่กันเครื่องที่ใส่มานี่ก็เยอะดี กุ้งกับปลาหมึกสดเหมือนยำถั่วพลู แต่เราก็แก้ปัญหาความอยากด้วยการเอาผักบุ้งกรอบไปคู่กับยำถั่วพลูซะ ! ...เป็นการมิกซ์กันที่ดีงามมาก (หัวเราะ)

มาอย่างสุดท้ายที่อร่อย แต่รู้สึกไม่คุ้มคือไก่ทอดเกลือ คงถูกใจสายชอบแทะกัน แต่เนื้อน้อยจริงๆ ร้านทอดมากรอบหอมมาก แต่จะออกจืดนิดๆ ทานคู่กับน้ำจิ้มก็โอเคอยู่

รวมแล้วมื้อนี้หมดไปประมาณ 9xx (จำราคาไม่ค่อยได้) เป็นร้านที่ราคาปานกลาง ราคาอาหารก็มีทั้งสูงบ้าง แพงบ้างคละๆ กันไป เสียดายอย่างเดียวก็ตรงที่ไม่ได้สั่งซีฟู้ดนี่แหละ